b'\n_START_ARTICLE_\nAugustavo istorija\n_START_PARAGRAPH_\nStraipsnis apie Palenk\xc4\x97s vaivadijoje esant\xc4\xaf Augustavo miest\xc4\x85.\n_START_SECTION_\nIki miesto \xc4\xafk\xc5\xabrimo\n_START_PARAGRAPH_\nApie 9 t\xc5\xabkst. met\xc5\xb3 pr. m. e. \xc5\xa1alia M\xc4\x97tos e\xc5\xbeero b\xc5\xabta \xc5\xbemoni\xc5\xb3 gyvenviet\xc4\x97s, kurioje pagal atliktus archeologinius kasin\xc4\x97jimus galima sp\xc4\x97ti gyveno trys \xc5\xa1eimos. Kasin\xc4\x97jim\xc5\xb3 metu rasti titnago dirbiniai. \xc5\xa0iek tiek toliau nuo \xc5\xa1ios vietos apie IV ir III am\xc5\xbeiuose pr. m. e. b\xc5\xabta neolito laik\xc5\xb3 \xc5\xbemoni\xc5\xb3 gyvenviet\xc4\x97s. Apie VIII a. pr. m. e. \xc4\xaf \xc5\xa1ias vietoves atsikraust\xc4\x97 Balt\xc5\xb3 gentys. Nuo VIII a. pr. m. e. iki XIX a. \xc5\xa1iose vietov\xc4\x97se gyveno lietuviams artima balt\xc5\xb3 tauta - jotvingiai. 1283 m. jotvingius sumu\xc5\xa1\xc4\x97 kry\xc5\xbeiuo\xc4\x8di\xc5\xb3 ordinas ir u\xc5\xbe\xc4\x97m\xc4\x97 \xc5\xa1ias \xc5\xbeemes. 1392 m. Vytautas Didysis su savo kariuomene sugriov\xc4\x97 kry\xc5\xbeiuo\xc4\x8di\xc5\xb3 Metenburg pil\xc4\xaf, kuri buvo \xc5\xa1alia M\xc4\x97tos up\xc4\x97s. 1422 m. pasira\xc5\xa1yta Melno taika, po kurios gyvenviet\xc4\x97 oficialiai tapo Lietuvos Did\xc5\xbeiosios kunigaik\xc5\xa1tyst\xc4\x97s dalimi. Gyvenviet\xc4\x97 pirm\xc4\x85kart minima 1496 metais, nes \xc5\xa1ioje vietov\xc4\x97je prie M\xc4\x97tos up\xc4\x97s prad\xc4\x97ti imti muito mokes\xc4\x8diai.\n_START_SECTION_\nXVI a. - 1795 m.\n_START_PARAGRAPH_\n1526 m. Jonas Radvila III gyvenviet\xc4\x97je \xc4\xafk\xc5\xabr\xc4\x97 smukl\xc4\x99 ir prekybos punkt\xc4\x85, nes gyvenviet\xc4\x97 buvo prekybos keli\xc5\xb3 sankry\xc5\xbeoje tarp Lietuvos ir Pr\xc5\xabsijos, Var\xc5\xa1uvos ir Krokuvos. Pasak legendos miestas pavadintas \xc5\xbdygimanto Augusto garbei. 1546 m. karalien\xc4\x97 Bona nor\xc4\x97jo pavadinti gyvenviet\xc4\x99 Zygmuntowo. 1557 m. miestui suteiktas Augustavo miesto herbas. 1561 m. gegu\xc5\xbe\xc4\x97s 16 d. \xc5\xbdygimantas Augustas suteikdamas Magdeburgo teises pavadino Augustavu. Iki Liublino unijos miestas buvo Lietuvos Did\xc5\xbeiosios Kunigaik\xc5\xa1tyst\xc4\x97s teritorijoje. 1569 m. sien\xc4\x85 tarp Lenkijos ir Lietuvos nusta\xc4\x8dius M\xc4\x97tos upe Augustavas atiteko Lenkijai, nors miesto kapin\xc4\x97s liko Lietuvos pus\xc4\x97je. Miestas spar\xc4\x8diai vyst\xc4\x97si XVII a. prad\xc5\xbeioje (1580 m. mieste buvo 270 namai, XVII a. prad\xc5\xbeioje jau 500 nam\xc5\xb3 ir 2,500 gyventoj\xc5\xb3. 1656 m. po Prostk\xc5\xb3 m\xc5\xab\xc5\xa1io totoriai su Jono Kazimiero Vazos kariuomene nusiaub\xc4\x97 miest\xc4\x85, \xc5\xbeud\xc4\x97 ir \xc4\x97m\xc4\x97 \xc4\xaf nelaisv\xc4\x99 vietinius gyventojus. 1674 m. mieste \xc4\xafsik\xc5\xabr\xc4\x97 kahalas, \xc5\xbeyd\xc5\xb3 bendruomen\xc4\x97. XVII a. antrojoje pus\xc4\x97je miest\xc4\x85 i\xc5\xa1tiko maras. 1700-1721 m. vyko  \xc5\xa0iaur\xc4\x97s karas, kurio metu per miest\xc4\x85 \xc4\x97jo \xc4\xafvairiausios kariuomen\xc4\x97s LDK, Lenkijos, \xc5\xa0vedijos, Rusijos, Saks\xc5\xb3 ir Brandenburgo. 1710 m. mieste siaut\xc4\x97jo maras. XVIII a. antroje pus\xc4\x97je miesto atsigavimas siejamas su Lietuvos dvaro pai\xc5\xbedininkiu Antanu Tyzenhauzu, kuris miesto apylink\xc4\x97se stat\xc4\x97 naujas gamyklas ir band\xc4\x97 konkuruoti su netoliese esan\xc4\x8diu \xc5\xa0\xc4\x8debros kurortu. Mieste nei\xc5\xa1liko XVIII a. pastat\xc5\xb3.\n_START_SECTION_\n1795 - 1914\n_START_PARAGRAPH_\n1795 m. po III Abiej\xc5\xb3 Taut\xc5\xb3 Respublikos padalijimo miestas atiteko Pr\xc5\xabsijos karalystei ir \xc4\xaf\xc4\x97jo \xc4\xaf Naujosios Ryt\xc5\xb3 pr\xc5\xabsijos regiono sud\xc4\x97t\xc4\xaf. \xc4\x8cia buvo Dambravo apskrities teismas ir administracinis centras. Apie 1800 m. pastatytas pirmasis miesto m\xc5\xabrinis namas. 1807 m. \xc4\xaf\xc4\x97jo \xc4\xaf Var\xc5\xa1uvos hercogyst\xc4\x97s, o nuo 1815 m. Lenkijos karalyst\xc4\x97s sud\xc4\x97t\xc4\xaf. 1808 m. miestas tapo Lom\xc5\xbeos departamento centru. 1812 m. \xc5\xbeygio \xc4\xaf Rusij\xc4\x85 metu pro miest\xc4\x85 \xc4\x97jo Napoleono kariuomen\xc4\x97. 1815 m. po Vienos kongreso miestas atiteko Lenkijos Kongreso karalystei ir tapo Augustavo vaivadijos centru. 1829 m. pastatytas Augustavo pa\xc5\xa1tas. 1836 m. mieste pastatyta Augustavo miesto rotu\xc5\xa1\xc4\x97. 1837 m. suk\xc5\xabrus Augustavo vaivadij\xc4\x85, jos centras perkeltas \xc4\xaf Suvalkus, Augustavas tapo apskrities centru Augustavo, o nuo 1867 m. \xe2\x80\x93 Suvalk\xc5\xb3 gubernijoje. 1831 m. prasid\xc4\x97jo 1831 m. sukilimas, mieste ir apylink\xc4\x97se vyko kautyn\xc4\x97s su Rusijos kariuomene. 1831 m. po nes\xc4\x97kming\xc5\xb3 lenkams kautyni\xc5\xb3 ties Ostrolenka, vadinamasis Gelgaudo korpusas su 12 000 kari\xc5\xb3, ties Raigardu gegu\xc5\xbe\xc4\x97s 29 d. sumu\xc5\xa1\xc4\x99s rus\xc5\xb3 generol\xc4\x85 Sacken\xc4\x85, \xc5\xbeygiuodamas \xc4\xaf Lietuv\xc4\x85 per\xc4\x97jo per Augustav\xc4\x85. Miesto prekybin\xc4\x99 reik\xc5\xa1m\xc4\x99 pak\xc4\x97l\xc4\x97 1825\xe2\x80\x931839 m. i\xc5\xa1kastas Augustavo kanalas. Per 1863 m. sukilim\xc4\x85 Augustavo mi\xc5\xa1kuose veik\xc4\x97 kelios sukil\xc4\x97li\xc5\xb3 rinktin\xc4\x97s. 1866 m. Augustavo gubernija padalinta \xc4\xaf Suvalk\xc5\xb3 gubernij\xc4\x85 ir Lom\xc5\xbeos gubernij\xc4\x85, miestas pateko \xc4\xaf Suvalk\xc5\xb3 gubernij\xc4\x85. 1891 m. mieste pastatytas Augustavo Caro Aleksandro III paminklas. XIX a. pabaigoje mieste architektas Henrikas Markonis suk\xc5\xabr\xc4\x97 nema\xc5\xbeai klasicistinio stiliaus pastat\xc5\xb3. XIX a. mieste klest\xc4\x97jo kontrabanda d\xc4\x97l miesto artumo \xc5\xa1alia Pr\xc5\xabsijos. 1894 m. prad\xc4\x97ta Rusijos kariuomen\xc4\x97s kareivini\xc5\xb3 statyba. 1897 m. mieste pastatytas Augustavo Petro Bagrationo paminklas. XX a. prad\xc5\xbeioje per Augustav\xc4\x85 nutiestas gele\xc5\xbeinkelis \xc4\xaf Gardin\xc4\x85. XX a. prad\xc5\xbeioje mieste gyveno 13,000 \xc5\xbemoni\xc5\xb3.\n_START_SECTION_\nPirmasis pasaulinis karas 1914-1918\n_START_PARAGRAPH_\nPrasid\xc4\x97jus Pirmajam pasauliniam karui Augustavo girioje vyko rus\xc5\xb3 ir vokie\xc4\x8di\xc5\xb3 m\xc5\xab\xc5\xa1iai. Pirm\xc4\x85 kart\xc4\x85 VIII vokie\xc4\x8di\xc5\xb3 armijos III divizija Augustav\xc4\x85 u\xc5\xbe\xc4\x97m\xc4\x97 1914 m. rugs\xc4\x97jo 16 d., ta\xc4\x8diau kiek v\xc4\x97liau rusai miest\xc4\x85 atsi\xc4\x97m\xc4\x97. Antr\xc4\x85 kart\xc4\x85 Augustavo mi\xc5\xa1kai pagars\xc4\x97jo 1915 m. vasario m\xc4\x97n., kai vokie\xc4\x8di\xc5\xb3 VIII ir X armijos puol\xc4\x97 pietvakari\xc5\xb3 Lietuv\xc4\x85. Tuomet Augustavo mi\xc5\xa1kuose buvo apsupta didel\xc4\x97 Rusijos kariuomen\xc4\x97s dalis su XX p\xc4\x97stinink\xc5\xb3 korpusu. 1916 m. vokie\xc4\x8diai mieste pastat\xc4\x97 didel\xc4\x99 lentpj\xc5\xabv\xc4\x99.\n_START_SECTION_\nTarpukaris 1918-1939\n_START_PARAGRAPH_\n1919 m. liep\xc4\x85 Vokietijos kariuomen\xc4\x97 pasitrauk\xc4\x97 i\xc5\xa1 miesto. Augustavas fig\xc5\xabravo ir Lietuvos nepriklausomyb\xc4\x97s kovose. 1920 m. liep\xc4\x85 rusams ver\xc5\xbeiantis \xc4\xaf Lenkij\xc4\x85, lenkai atsitrauk\xc4\x97 ir i\xc5\xa1 j\xc5\xb3 okupuotos Suvalk\xc5\xb3 \xc5\xbeem\xc4\x97s. Tada pasien\xc4\xaf su lenkais palei Augustavo kanal\xc4\x85 u\xc5\xbe\xc4\x97m\xc4\x97 Lietuvos kariuomen\xc4\x97s dalys. Rugpj\xc5\xab\xc4\x8dio 16 d. lenk\xc5\xb3 kariuomen\xc4\x97 prie\xc5\xa1 Raudon\xc4\x85j\xc4\x85 armij\xc4\x85 prad\xc4\x97jo kontrpuolim\xc4\x85. Lenkai prisiartino prie Lietuvos pasienio ir prad\xc4\x97jo spausti ten buvusi\xc4\x85 Lietuvos apsaug\xc4\x85. Pagal 1920 m. liepos 12 d. Lietuvos ir Taryb\xc5\xb3 Rusijos taikos sutart\xc4\xaf miestas buvo priskirtas Lietuvos Respublikai. 1920 m. rugpj\xc5\xab\xc4\x8dio 28 d. Augustavas pateko \xc4\xaf lenk\xc5\xb3 rankas. Kovoje su lenk\xc5\xb3 ulonais \xc5\xbeuv\xc4\x99 lietuviai kariai palaidoti Augustavo girioje, Plask\xc5\xb3 vals\xc4\x8diaus Serski Laso kaimo kapinait\xc4\x97se. 1921 m. mieste susik\xc5\xabr\xc4\x97 Lenkijos kariuomen\xc4\x97s 1 Krechoviecki\xc5\xb3 kavalerijos pulkas. Lenk\xc5\xb3 vald\xc5\xbeioje miestas tapo Baltstog\xc4\x97s, v\xc4\x97liau Suvalk\xc5\xb3 vaivadijos centru. 1921 m. \xc4\x8dia gyveno 8 300 gyv., 1934 m. apie 13 t\xc5\xabkst. gyventoj\xc5\xb3, 1939 m. 14,900 gyeventoj\xc5\xb3. 1921 m. mieste gyveno 2261 \xc5\xbeydai, kurie sudar\xc4\x97 25,8% miesto gyventoj\xc5\xb3. Tarpukaro laikotarpiu mieste spar\xc4\x8diai vyst\xc4\x97si turizmo pramon\xc4\x97.\n_START_SECTION_\nAntrasis pasaulinis karas 1939-1945\n_START_PARAGRAPH_\n1939 m. rugs\xc4\x97jo 25 d. \xc4\xaf miest\xc4\x85 \xc4\xaf\xc5\xbeeng\xc4\x97 Raudonoji armija ir iki 1941 m. bir\xc5\xbeelio 22 d. miestas priklaus\xc4\x97 Baltarusijos TSR, Augustavo rajonui. Per soviet\xc5\xb3 okupacij\xc4\x85 buvo suimin\xc4\x97jami, tremiami ir \xc5\xbeudomi vietiniai gyventojai, daugiausiai inteligentija, religini\xc5\xb3 strukt\xc5\xabr\xc5\xb3 atstovai ir Lenkijos kariuomen\xc4\x97s atstovai. 1941 m. bir\xc5\xbeelio 22 d. miest\xc4\x85 u\xc5\xbe\xc4\x97m\xc4\x97 Vokietijos kariuomen\xc4\x97. 1941\xe2\x80\x931944 m. laikotarpiu miesto \xc5\xbeydai buvo i\xc5\xa1ve\xc5\xbeti \xc4\xaf Treblinkos koncentracijos stovykkl\xc4\x85, mieste \xc4\xafkurtas \xc5\xbeyd\xc5\xb3 getas. \xc5\xa0iuo laikotarpiu miestas ir jo apylink\xc4\x97s neteko apie 18,000 gyventoj\xc5\xb3. Per antr\xc4\x85j\xc4\xaf pasaulin\xc4\xaf kar\xc4\x85 sugriauta apie 70% miesto pastat\xc5\xb3.\n_START_SECTION_\nPokaris\n_START_PARAGRAPH_\n1946 m. mieste gyveno apie 7,200 \xc5\xbemoni\xc5\xb3. Buvo toliau pl\xc4\x97tojama turizmo pramon\xc4\x97. 1973 m. prie miesto prijungta nema\xc5\xbeai aplinkini\xc5\xb3 gyvenvie\xc4\x8di\xc5\xb3 ir e\xc5\xbeer\xc5\xb3. 1975-1998 m. miestas priklaus\xc4\x97 Suvalk\xc5\xb3 vaivadijai. Nuo 1999 m. Augustavo apskri\xc4\x8diai, Palenk\xc4\x97s vaivadijai. Pokario laikotarpiu mieste pastatytos tabako ir bat\xc5\xb3 gamyklos. Pl\xc4\x97tojama vandens turizmo pramon\xc4\x97 Augustavo kanale ir aplinkiniuose e\xc5\xbeeruose. 2007 m. miestas \xc5\xa1vent\xc4\x97 450 miesto \xc4\xafk\xc5\xabrimo metines. Ta proga mieste buvo tvarkoma aplinka, remontuojamos gatv\xc4\x97s, renovuojami namai, tvarkomos e\xc5\xbeer\xc5\xb3 pakrant\xc4\x97s ir \xc4\xafrengin\xc4\x97jami p\xc4\x97s\xc4\x8di\xc5\xb3j\xc5\xb3 takai. Panaikinus sienos patikros punkt\xc4\x85 tarp Lietuvos ir Lenkijos sienos, mieste stipriai i\xc5\xa1augo tranzitinio transporto srautai. 2007 m. nor\xc4\x97ta nukreipti \xc5\xa1iuos srautus pastatant Augustavo aplinkkel\xc4\xaf, bet d\xc4\x97l per didelio aplinkkelio poveikio aplinkai buvo nuspr\xc4\x99sta jo nebestatyti'